‘Stroper’ in wildtuin doodgeskietŉ Vermeende renosterstroper is deur veldwagters in die Krugerwildtuin doodgeskiet. Ray Thakuli, woordvoerder van SANparke, sê drie vermeende renosterstropers het vroeg Saterdagoggend die wildtuin van Mosambiek se kant af by Krokodilbrug binnegekom. Thakuli sê een van die vermeende stropers is deur veldwagters doodgeskiet terwyl die ander twee terug na Mosambiek gevlug het. Die veldwagters het op ŉ jaggeweer, ammunisie, byle en messe beslag gelê. Thakuli sê twee vermeende stropers is intussen Vrydagaand in die wildtuin in hegtenis geneem. Hulle sal binnekort in ŉ hof verskyn. ŉ Totaal van 119 vermeende stropers is reeds vanjaar in die Krugerwildtuin in hegtenis geneem terwyl 521 renosters reeds vanjaar in die wildtuin vir hul horings doodgemaak is.